**Программа «Мин дьоҕурум – олоххо тирэҕим» (Эркээйи эргиирэ)**

***Горохова Татьяна Дмитриевна,***

*учитель якутского языка и литературы,*

*МБОУ "Эльгетская СОШ имени А. Р. Слепцова",*

*Республика Саха (Якутия), Верхоянский улус, с. Хайысардах*

**КИИРИИ**

1995 сыллаахха сэтинньи 28 күнүгэр Саха Өрөспүүбүлүкэтин Бырабыытылыстыбатын уурааҕынан «Эркээйи» иитии үлэтин бырагырааматын быһыытынан ылыныллыбыта. Элгэс орто оскуолата бу бырагырааманан оҕону сахалыы тыыҥҥа иитэргэ үлэлээбитинэн барбыта уонна ол үлэ түмүгэ билигин республика араас муннуктарыгар олохсуйан кыайа-хото үлэлии-хамныы сылдьар орто саастаах дьон ситиһиилэригэр, олоҕу толкуйдуур, ырыҥалыыр дьоҕурдарыгар көстөр.

«Эркээйи» бырагыраама олоххо киирэн оччотооҕу дьалхааннаах 90-с сылларга дьон-сэргэ өйө-санаата ыһыллыбыт кэмигэр оҕону, ыччаты иитиигэ улахан өҥөнү оҥорбута. Оҕону иитии ис хоһооно саҥа үрдэлгэ тахсан, оҕолор бэйэлэрин омук быһыытынан билинэн сайдалларыгар, олохторун оҥостоллоругар сөптөөх түһүм кэми үөскэппитэ. Оҕолор тус баҕаларын олоххо киллэрэр кыахтаммыттара. Өрөспүүбүлүкэ бүттүүнэ олохтоох омуктар айылгыларын, үгэстэрин, култуураларын харыстыыр, сайыннарар киэҥ далааһыннаах кэскиллээх үлэни ыытан кэллэ уонна ыыта турар.

«Эркээйинэн» салаллан оҕолор эрэ буолбакка, оҕолортон көх ылан түөлбэ ахсын дойду дьоно-сэргэтэ бары төрүт дьарыгы өрө тутан сайыннардылар. Учуонайдар, бастыҥ уһуйааччылар араас үтүө бырагыраама суруйдулар, үлэлэттилэр. Кэм уларыйыытыгар сөп түбэһэр тус бэйэни сайыннарар ис хоһоонноох «Өй- санаа» уонна «Дьарык» эйгэтин тэрийэр суолу түстээтилэр. Ол эбэтэр, оҕо, эдэр ыччат олохтон үөрэнэр үөрэнээччи буолан, бэйэтин кэмин ситиһиилээх киһитэ буола улаатарыгар эйгэ «үлэтэ» үгэс буолбут хаалыыттан тахсар суолун торумнаатылар. «Эркээйи» бырагыраама олоххо киирэн, олохтоох омуктар тыллара, култууралара, оҕону иитэр үгэстэрэ тиллэн сайынна, олоҥхобут аан дойду таһымыгар таҕыста. Оҕолор 5-6 саастарыттан төрүт култуура үгүс көрүҥүн: олоҥхону, хомуһу баһылыыллара кэрэхсэбиллээх. Хас эмэ сүүһүнэн сылларга сайдан кэлбит култуурабытын хаттаан тилиннэриигэ ситиспит үлэбит аны умнуллуо-сүтүө суоҕа диэн бигэ эрэллэннибит.

Ол эрэн бу бүгүн аан дойдуга буола турар быһыыга-майгыга билиҥҥи оҕолор сайдан, ситэн-хотон киһи буолан, олохторун оҥостоллоругар ыарахаттар үөскээтилэр. Ону туоратар туһуттан бу «Эркээйи» программа билиҥҥи кэм өйдөбүлүгэр сөп түбэһиннэрэн хат сөргүтүллэн оҕону киһи киһитэ оҥорор уустук үлэҕэ бигэ тирэх буолара саарбаҕа суох.

Аныгы оскуолаҕа, оҕо саадыгар, дьиэ кэргэҥҥэ, түөлбэҕэ оҕону иитии-дьаһайыы үлэтин оннугар уһуйуу, сайыннарыы, сатабылланыы үлэтэ былааннаахтык ыытыллыахтаах. Уларытыы сүрүн ис хоһооно – оҕо, ыччат кыра сааһыттан бэйэтин билинэр, сайдар, ис кыаҕын арына сатыыр, олоххо, дьону кытта сыһыаҥҥа сатабылланар, ырытынар-көннөрүнэр, эппиэтинэстээх буоларга уһуйуллар. Ыал, уһуйаан, оҕо саада, оскуола, түөлбэ дьоно уонна тэрилтэ - бары оҕо тула биир ньыгыл эйгэни тэрийэллэр.

Элгэс орто оскуолата үтүө майгылаах, сиэрдээх ыччаты иитэн таһаарар соруктаах саҥа өрөспүүбүлүкэ «Эркээйи эргиирэ» бырагыраама ирдэбиллэригэр тирэ5ирэн үлэтин саҕалаата. Манна төрөппүт, иитээччи, учуутал бэриллибит эркээйинэн сирдэтэн оҕо айылҕаттан дьоҕурун чопчу билэн, сайыннаран олоххо тирэхтээх киһини иитэн-үөрэтэн таһаарар соруктаах үлэни ыытар. Олоҕор сөптөөх суолу булунарыгар күүс-көмө буолар. Ону тэҥэ аҕыйах оҕолоох оскуола (малокомплектнай) үөрэх кэннинээҕи дьарыгы ыытарга кэккэ уустуктары көрсөр. Оҕо чопчу бэйэтин айыллыбыт дьоҕурунан дьарыктанар суолун тобулан, ону сайыннаран ситиһэр сыалтан бу бырагыраама оҥоһулунна.

Бу бырагыраама олоххо киирэрэ: оҕону төрүөн инниттэн омугун тылын, култууратын, төрөппүтүн тапталын, баҕатын иҥэринэригэр, кыра сааһыттан айылҕаттан айдарыытын булунарыгар, улаатан истэҕин аайы уһуйуллар, бэйэтин бэйэтэ уһуйунар, сайыннарар, салайынар сиэрдээх буоларыгар, атын омук тылын, култууратын баһылыырыгар, хайа баҕарар омугу кытта тэҥ сыһыаннаах киһи буола үүнэригэр – оҕону анал эйгэҕэ, дьарыкка киллэрэн тэрийэртэн тутулуктаах.

**БЫРАГЫРААМА ОЛОҔУРАР, ТИРЭҔИРЭР**

1. **Олоҕурар**

**Саха Өрөспүүбүлүкэтин сокуоннарыгар:**

- №23-1 1/VII – 1994 с. «Оҕо бырааба»;

- №49-II 3/XII – 1998 с. «С.Ө. эдэр ыччат государственнай политиката»;

- №1401-3 №359-V 15/XII 2014 с. «С.Ө. үөрэҕириитэ»; 14/II – 2016 с. “Төрөппүт эппиэтинэһин үрдэтии”.

**Арассыыйа Бэдэрээссийэтин сокуоннарыгар:**

**- концепцияларыгар:**

1) Саха АССР Министрдэрин Сэбиэтин Уурааҕа №272 ыам ыйын 23 к. 1991 с. «Саха АССР национальнай оскуолаларын саҥардыы уонна сайыннарыы Конституциятын олоххо киллэрии»;

2) РФ “Оҕо уһуйааннарын сайдыыта” - 04/09/2014;

**Арассыыйа Бэдэрээссийэтин, Саха Өрөспүүбүлүкэтин уураахтарыгар:**

1) «СӨ Ил Дарханын 7 сорудахтара»;

2) ыам ыйын 29 к. 2017 с. №240 РФ Президенин «Россия Федерациятыгар оҕо-аймах 10 сылын биллэрии”;

«РФ 2025 с. дылы иитии үлэтин сайыннарыы стратегията»;

3) РФ правительствота № 1493 30/XII 2015 с. «2016-2020 сс. Россия патриоттарын гражданскай иитии»;

4) РФ 29/XI – 2014 с. №2403-р «2025 с. диэри эдэр ыччат государственнай политикатын ылыныы»;

5) СӨ правительствотын уурааҕа №671-р 23/XI – 2015 с. «Оҕо общественнай хамсааһынын сайыннарыы»;

6) СӨ Ил Дарханын Уурааҕа №1769 14/XII – 2012 с. «2012-2017 сс. Оҕо интэриэһин харыстыыр стратегията»;

7) СӨ Правительствотын уурааҕа №1675-р 30/XII – 2016 с. «Патриоттары иитии былаана 2017-2019 сс.».

**А.Р.Слепцов аатынан Элгэс орто оскуолатын устаабыгар**

1. **Тирэҕирэр (“Эркээйи эргиирэ” программа тирэхтэригэр)**

 **- Төрөөбүт тылыгар.** Оҕо төрүөн инниттэн ийэ тылын, ырыатын-тойугун истэн, саҥаран улааттаҕына, атын да омук тылын ылынар, ытыктыыр, билэр буолар. Биһиги элбэх омугу кытта бииргэ олорор дьон буоларбыт быһыытынан, бэйэ-бэйэбитин өйдөһөн, ытыктаһан, тэҥник сыһыаннаһан, ситимнэһэн сайдарбыт төрдө – тылбытын, үгэспитин, култуурабытын билэрбит, ытыктыырбыт, сайыннарарбыт буолуохтаах. Төрөппүт, түөлбэ олохтооҕо, салайааччы, уһуйааччы-иитээччи бары өйдүөхтээх-ситиһиэхтээх: кэнэҕэскибитин хайдах киһи гынан улаатыннарарбытыттан, улуу Арассыыйабыт күүһэ-күдэҕэ биһиги сомоҕолоһорбутуттан тутулуктаах.

- **Үтүө үгэстэргэ**. Аныгы үйэҕэ бары омук өбүгэтин үтүө үгэстэригэр тирэҕириитэ күүһүрдэ. Үгэс икки суолталаах: бастакыта, былыр былыргыттан, бэрт өртөн олохсуйан, үөрүйэх буолан хаалбыт быһыы-майгы; иккиһэ, үөрэммит үөрүйэх буолбут сиэр, идэ, кэмэлдьи. Оҕо улаатар, сайдар эйгэтин тэрийиигэ үгэс икки суолтатын иккиэннэрин алтыһыннарыы ордук тоҕоостоох.

**Саха итэ5элэ**

Айыы үөрэҕэ

Айыы үөрэҕэ – дириҥ ис хоһоонноох, үгүс сиэрдээх-туомнаах туспа үөрэх.

Айыы үөрэҕэ – кэрэ түһэ. Кэрэнэн киһитийии сүүрээнин тарҕатыы. Таптал иэйиитин уһугуннарыы. Таптал – олоҕу сүрүннүүр күүс. Эр киһи дьахтарга, оҕо ийэлээх аҕатыгар таптала тэнийэн атын тапталларга тарҕаныыта.

Кэрэни олохсутуу: ыраастаныы суолтата. Бүтүн санаанан харыстана, көмүскэнэ үөрэнии. Кырдьыгынан олоруу, куһаҕаны, кирдээҕи, көлдьүнү тумнуу.

Өбүгэ ситимэ. Төрүччүнү үөрэтэн, утумунан бэриллибит ыарыыларын, майгыларын-сигилилэрин, ситиһиилэрин, өбүгэ сыыһа-халты туттуутун үһүйээннэри үөрэтэн, өйдөөн ылыныы, олоххо сөпкө туттары ситиһии. Өбүгэ үгэс буолбут дьарыга, олоҕун укулаата оҕо дьоҕура сайдарыгар сүрүн эйгэ, төһүү буолар, инникигэ эрэлин күөртүүр.

Утуму салҕааһын, удьуору уһатыы – оһох уотун сандаардыы.

Айылҕа өспөт өһө. Айылҕалыын биир тыыҥҥа иитиллии. Киһи айылҕа сорҕото буоларын, айылҕата суох киһи киһи буолбатын өйдөтүү. Бары тыынар тыыннаах төрдө-силиһэ - айылҕа, онон айылҕаны алдьатыы бу бэйэ олоҕун сарбыйыы.

**Сиэрдээх буолуу**

Сиэр-майгы үгэһэ. Киһи киһиэхэ сыһыана. Сытыары-сымнаҕас, холку майгы, киэҥ көҕүс; ыалдьытымсах, күндүһүт-мааныһыт буолуу. Сытыы, булугас өй; сүбэһит-амаһыт, ылыннарыылаах тыл-өс, тулуур, дьулуур о. д. а. Ийэлээх аҕа бүөмчү санаалара: олох кэрэтин, үлэ суолтатын, майгы-сигили кэрэмэһин оҕо иҥэринэн бэйэтин аналын билинэр усулуобуйата: ийэни-аҕаны солбуйуу, дьиэни-уоту, сүөһүнү-аһы салгыы сайыннарыы; удьуору утумнааһын, омугу туругурдуу.

Майгы-сигили айылҕалыын алтыһыыта: өҥү-дьүһүнү көрүү, тыаһы-ууһу истии, болҕомтону күүһүрдүү, долоҕойго тутар дьоҕуру сайыннарыы. Эт-сиин уонна өй-санаа тулуурун эрчийии. Эти-сиини чиҥэтии, туругу бөҕөргөтүү.

Тыл күүһэ. Саха тыла атын омук тылларыттан уратытын, дьиктитин, кэрэтин өйдөтүү. Өбүгэ тылга сүгүрүйэр үгэстэрэ.

Кэрэҕэ уһуйуу – иһит-хомуос, таҥас-сап ойуута-мандара, быһыыта-таһаата, кэрэтэ. Ырыа-тойук, оһуохай арааһа. Норуот тылынан уус-уран айымньытын көрүҥнэрэ: олоҥхо, остуоруйа, таабырын, үгэ, өс хоһооно, чабырҕах, ох тыл о.д.а.

1. **Бырагыраама сүрүн сыала-соруга**

*Сыала:* Оҕо *айылгытыгар* уйаланан баар айылҕаттан анаппыт айдарыгын аһан арыйан, *уйулҕатын* уһугуннаран дьоҕурун сайыннаран, ис кыаҕын таба туһанан идэлээх киһи буолан иитиллэн тахсарыгар бастакы олугу ууруу.

*Соруктара:*

**-** Оҕону кыратыттан айылҕаттан айдарыытын арыйан, уһуйан, сайыннаран, сатабылын байытан; бары өттүнэн дэгиттэр сиппит-хоппут, эппиэтинэстээх, бэйэтин киһи уонна омук быһыытынан билиммит-сайыннарыммыт, төрүт уонна атын норуоттар култуураларын, үгэстэрин өйдүүр, ытыктыыр: олоҕун аналын булуммут, Ийэ дойдутугар бэриниилээх, кинини араҥаччылыыр, көмүскүүр күүстээх киһи, Арассыыйа гражданина буоларын хааччыйыы.

*-* Орто дойдуга олох олоро кэлбит аналы ылыныы, ону толорорго дьулуһуу.

- Төрүт тылын сайыннаран, сахалыы толкуйун уһугуннаран омук быһыытынан уратытын билинэнэн төрөөбүт дойдутугар туһалаах киһи буоларын ситиһии.

1. **Бырагыраама сүрүн ис хоһооно**

Саха итэҕэлинэн оҕо төрүүрүрүгэр Үрдүкү Айыылартан дьылҕата, быата ыйыллан кэлэр диэн өйдөбүл баар. Улуу Суорун Айыы хас биирдии киһи бу орто дойдуга кэлэн туох туһаны оҥоруохтааҕынан оҕоҕо дьоҕур анаан ыытар эбит. Онон хас биирдии киһи дьоҕурдаах, талааннаах бу сиргэ кэлэр. Ону сатаан таба тайанан сайыннаран дьоҥҥо-сэргэҕэ туһалаатаҕына киһи үрдүкү дьоло диэн бу буолар эбит. Олоххо да кэтээн көрдөххө, талааннарын сатаан арыйан олохторугар туттар дьон ситиһиилээх, инникигэ эрэллээх буолаллар. Мантан сиэттэрэн Элгэс орто оскуолатыгар бу «Мин дьоҕурум – олоххо тирэҕим» диэн ааттанан анал бырагыраама оҥоһулунна. Бу үлэ бастатан туран төрөппүтү, уһуйаан үлэһиттэрин кытта ыкса ситимнээхтик барыах тустаах. Бырагыраама оҕо өйүн-санаатын, эт-хаан өттүнэн сайдыытын, дьоҕурун төрөппүтү, иитээччилэри кытта кэтээн көрүү, уйулҕа үөрэҕинэн чинчийэр үлэни ыытыы.

**1 САЛАА**

**Саас кэрдиис кэминэн оҕо дьоҕурун кэтээн көрүү, сайыннарыы**

**0 – 3 саас**

Киһи: айылҕа, оонньуу, үөрэх, дьарык – оҕо сайдыытын быстыспат ситимэ.

Төрөппүт оҕо балчыр сааһыгар (0-3 сааһыгар) оҕотун кэтээн көрөр. Онно бастатан туран саха үгэһинэн төрөппүт оҕотун дьүһүнүттэн, быһыытыттан-таһаатыттан хаан уруу аймахтарыгар майгылатар, ийэтиттэн, аҕатыттан туох өрүтүн баппытын кэтиир, ырыҥалыыр. Төрүччүнү үөрэтэн ийэ, аҕа ууһа туох дьоҕурдаахтарын билии, ону тирэх оҥостуу. Ону тэҥэ илиҥҥи халандаарынан оҕо төрөөбүт күнүнэн-ыйынан майгытын, туох дьоҕурдаах буолуохтааҕын кытта тэҥнээн оҕотун дьоҕурун билэр, сабаҕалыыр.

Оҕо оонньуу үөрэнэр, оонньуу сылдьан барыны сатыы үөрэнэр, арааһы билэрэ элбээн, сайдар. Хайдах оонньуурун кэтээн көрөн туох айдарыылаах, туохха дьоҕурдаах буолуоҕун билгэлиэххэ сөп.

*Төрөөбүт тыл эйгэтэ*

Оҕо тыла, саҥарар саҥата үс сааһыгар диэри күүскэ сайдар. Сыыһа саҥарар оҕо сыыһа толкуйдуурун ааһан, суобаһа-майгыта кытта сыыһа салаллар дииллэр. Ийэ тыл ураты минньигэһэ, ууһа, баайа - ыал күннээҕи олоҕор иитиллэн тиллэр, оҕоҕо иҥэр. Ийэ тыл биһигэ - ыал. Дорҕооннору сыыһа саҥарарын күннэтэ көннөрөн этитэн, араас тыл оонньууларынан, дорҕоон дьүөрэтин таба тутуһан, тэттик хоһооннору үөрэтэн, ырыа ыллаһан, оҕо сааһыгар сөптөөх норуот тылынан уус-уран айымньытын (судургу таабырыны, кылгас өс хоһоонун, чабырҕахтары) үөрэтэн оҕо төрөөбүт тылынан саҥарарын ситиһиллэр. Олоҥхо дьоруойдарын билиһиннэрии оҕо саҥарар саҥатыгар эрэ буолбакка, толкуйдуур, өйдөөн хаалар дьоҕурун сайыннарар, саҥаттан саҥа тыллары, эттиктэри, өйдөбүллэри билэригэр олук уурар. Олоҥхо төрүт билиитэ ийэ тылынан таҥыллыбыт бэлэм технология буолар. Күннэтэ дьиэ иһинээҕи дьонун кытта кэпсэтэн, сэһэргэһэн, ыйыталаһан, токкоолоһон, хоһоон ааҕан, ырыа үөрэтэн, остуоруйалаһан тулалыыр эйгэтин билсэр. Киһи сирэйин-хараҕын кэтээн көрөр, сыныйар. “Ийэ”, “Аҕа”, “Эбэ”, “Эһэ” диэн тыллары саҥара үөрэнэр. Киһиэхэ ону-маны, оонньууру эҥин уонна аһыттан бэрсэн утары уунан: "Мэ!" - дии үөрэнэр.

Оҕо үс сааһыгар диэри саҥарар саҥата күүскэ сайдар. Оҕо дорҕооннору чуолкайдык саҥарарга дьиэтээҕилэриттэн үөрэнэр. Оҕо биирдэ сыыһа саҥарбытын, атыннык истибитин көннөрөр уустук эрээри хайаан да дьаныһан туран көннөрөр ордук. Бу кэмҥэ оонньуурун бэйэтэ хомуйар, ыраастык туттар, бэйэтэ таҥнар, суунар-тараанар, атаҕын таҥаһын кэтэр, тимэхтэнэр, бэрээдэктээхтик аһыыр, ньуосканан, биилкэнэн сатаан туттар, платогун суунар, ийэтин, аҕатын, эбэтин, эһэтин, эдьиийин-убайын, онтон да атын дьиэ дьонун аатын билэр, тылларын истэр, “аптаах” амарах эйэҕэс тыллары туттар, ыалларын оҕолорун кытта тапсан оонньуур, кэпсэтэр, сэһэргэһэр, бодоруһар.

Дьиэ сүөһүтүн, көтөрүн, тыа кыылларын, көтөрүн-сүүрэрин, сибэкки, үүнээйи араастарын, айылҕа араас өҥүн арааран көрөр, ааттарын билэр, сытыргыыр, кэрэхсиир. Дьоно батыһыннара сылдьан үөрэтэн-такайан сэһэргэһэ сылдьаллар.

**4 – 6 саас**

Оҕо айылҕаттан ылбыт айдарыытын арыйар, дьоҕурун сайыннарар, сэргиир-сэҥээрэр киэҥ эйгэни тэрийиигэ олук ууруу.

Оҕо хайдах үүнэн, улаатан, сайдан иһэрин, тулалаан турары ылынарын кэтээн көрөллөр. Бу сааһыгар уһуйааҥҥа сылдьар, эйгэтэ кэҥиир, айар-тутар үлэлэри оҥотторон, кэрэ эйгэтигэр угуйуу. Туох дьоҕурдаахтарын салгыы кэтээн көрүү үлэтэ ыытыллар. Уйулҕа үөрэҕинэн араас чинчийиилэри оҥоруу. Ону тэҥэ мөкү өрүттэр көһүннэхтэринэ ону көннөрөр үлэни ыытыы, төрөппүккэ көмөлөһүү.

Оҕоҕо ийэ тыл илгэтин төрөппүт иҥэрэр. Оҕотун сайдыытын кэтээн көрөн чинчийэр, ырыҥалыыр, быһаарар, бодоруһар, этии киллэрэр, көмөлөһөр, тэрийэр, сайыннарар, күннэтэ кэтээн көрөн бэлиэтэнэн иһэр - учуутал бу анал ньымаларын төрөппүт ньыма оҥостор. Оҕо тыла сайдарын туһугар төрөппүт киһи оҕотун кытта өрүү кэпсэтэ сылдьара, оҕо бүппэт элбэх ыйытыытыгар, билиэн-көрүөн баҕарар кэмин куоттарбакка, санаатын самнарбакка, кэпсэтэн, быһааран, кыалларынан эппиэттээн иһэрэ наада. Тылы байытынар, тыл баайданар, өйдөммөт тыллары быһаартарар, суолтатын өйдүү сатыыр баҕа оҕоҕо төһө төрүттэнэн эрэрин кэтээн көрө сылдьан ону көҕүлэнэр. Оҕоҕо араас мал-сал, эттик аатын, быһыытын-таһаатын, өҥүн, тугу гынарын, туохха аналлааҕын, хайааһын хаһан ханна хайдах оҥоһулларын көрдөрөр тыллары кэмигэр биллэрэн иһиллэр. Тыл саппааһын байытыныы диэн тус сыал туруорунан, күннээҕи олох бары түгэнигэр, хайа баҕарар кэмҥэ, оонньууга, кэпсэтиигэ тирэҕирэр үчүгэй. Оҕо оонньуу-оонньуу чэпчэкитик ылынар, түргэнник өйдүүр.

**7-10 саас (алын кылаас)**

Оҕо сүрэҕэ сөбүлүүр дьарыгын булан астына дьарыктанар, ньыматыйар сөптөөх эйгэтин тэрийсии, оҕо бэйэтин «Мин бэйэм» дэнэрин арыйыы.

Оҕо олоҕун тутула: үөрэх – сүрүн дьарык. Ийэни, аҕаны сэргэ учуутал сабыдыала күүһүрэр. Бу сааһыгар оҕо оскуолаҕа киирэр. Интеллегин сайдыытын туруга чуолкайданар, үксүгэр хамсыы-имсии сылдьыан наада. Оҕо сайдыыта учууталыттан тутулуктаах. Эбии дьарыктарга сылдьан бэйэтин кэтэнэн көрөр, төрөппүт, иитээччи салайыытыттан тахсан оҕо бэйэтин ис туругун истэргэ үөрэтии. Бу кэмҥэ о ҕо чопчу туох дьоҕурдааҕын быһааран ол салааҕа үлэлиир учууталга, уһуйааччыга сыһыаран дьоҕуру сайыннарар үлэни саҕалааһын.

**11-12 сааһа**

**Сүрүн сыал:** тымтык сааска оҕо дэгиттэр дьарыкка сыстан, улдьаарбакка, куһаҕаҥҥа сыстыбакка, ис дьулуура, нэгирэ көҥүлүнэн сөптөөх суолу тутуһарын ситиһии.

Оҕо өйдөбүлэ кэҥиир. Кини аан дойду, куйаар, ис тэтим, тас тэтим, сыл, күн-түүн эргиирин, олоҕу оҥорор үлэ ис хоһоонун билэр. Үөрэнэргэ үөрэнэр. Үлэни сөпкө былаанныыр, таба аттарарга сорунар, холонор. Сөбүлүүр үлэтинэн утумнаахтык дьарыктанар. Онон бу кэмҥэ оҕоҕо сыһыарыллыбыт уһуйааччы, учуутал оҕону сөптөөхтүк салайан, дьоҕурун сайыннарарга күүскэ ылсар, 5 сыллаах бырагыраама оҥостон оҕо айылҕаттан бэриллибит дьоҕурун сайыннарга үлэлэспитинэн барар.

Оҕо бэйэтин төрөөбүт тылын сүмэтин-сөлөгөйүн илгэлээхтик иҥэринэр, Ийэ тылынан сайа саҥарар, атын омук тылынан кэпсэтэр, айар-тутар эйгэтин тэрийии.

*Төрөөбүт тыл илгэлээх эйгэтэ.*

Аныгы кэм оҕотугар сыһыан уратыларын оҕо бу сааһыгар ордук болҕойуллар. Төлөпүөн, тэлэбиисэр дьайыытын түмүгэр оҕону кытта дьиэҕэ кэпсэтэр киһи суох. Олох кыратыттан телевизор иннигэр улааппатах буоллаҕына, оҕо дьонун кытта кэпсэтэргэ, быһаарсарга наадыйар буолар. Көмпүүтэргэ, төлөпүөҥҥэ оҕо сатыыра элбэх, онон кини улахан дьоҥҥо үөрэтээччи, көмөлөһөөччү оруолугар сылдьарын быһыытынан, бэйэтин сыаналанара үрдүүр, көмөлөһөртөн аккаастаммат, маны сэргэ дьонун сыанабылыттан астынар. Көмпүүтэргэ, төлөпүөҥҥэ сахалыы сирииптэри туруоралларын, сахалыы ыраастык, чуолкайдык суруйалларын, кэпсэтэллэрин сэҥээрэн, ирдээн туран ситиһиэххэ.

**13-15 саас**

Улааттаҕына, туох идэлэнэрин былааннанар, баҕатын кыаҕар дьүөрэлээн көрөр; билиэн-көрүөн баҕата өссө күүһүрэр, эрчимирэр. Бэйэни кыана туттарга, дьулуурдаах, тулуурдаах буоларга эрчиллэр. Бэйэтин сайыннарар, күннэтэ кэтэнэр, алҕастарын көннөрүнэр, тупсарынар. Үөрэнэргэ үөрэнэр. Үлэни сөпкө былаанныыр, таба аттарарга сорунар, холонор. Сөбүлүүр үлэтинэн утумнаахтык дьарыктанар.

*Төрөөбүт тыл илгэлээх эйгэтэ.*

Күннээҕи сонунун, кыһалҕатын сөпкө, толору этиинэн кэпсиирин сэҥээрэн истиэххэ, кэпсэтиэххэ. Кинигэни, сурунаалы суруттаран тэҥҥэ ааҕан оҕо ааҕыы абылаҥар ылларарын ситиһиэххэ. Ааҕа үөрэммит оҕо бу дьарыгы бырахпатын олох көрдөрөр.

Тыл култууратыгар болҕомто ууруохха. Оҕо суруйааччыларын, саха классик суруйааччыларын айымньыларын дөрүн-дөрүн дорҕоонноохтук ааҕыахха. Оҕо ыраас сахалыы саҥаны истэ үөрэниэ. Быдьар, үөхсүү тылы, бастатан туран, улахан киһи туттубат буоллаҕына, оҕо оннук мөкү өрүтү мүччү түһэригэр сүрүн көмө буолар.

Ийэ-аҕа, эбэ-эһэ бэйэ бэйэлэрин кытта кэпсэппэт буоллахтарына, оҕону саҥарда, кэпсэтэ үөрэтэр уустук, оҕо - төрөппүт сиэркилэтэ, онон оҕону тылы таптыырга, сатаан туттарга, имитэргэ-хомутарга бастатан туран төрөппүт уһуйар.

**16-17 саас**

**Сүрүн сыал:** оҕо удьуорунан бэриллибит, айылҕаттан анатыылаах идэтин таба таларыгарэйгэ, дьарык тэрийэн бары сатабылын олохсутуу.

Үлэ түмүгэ көстөр кэмэ. Оҕо ситимнээхтик дьарыктаммыт дьарыгар ситиһиилэнэр. Уһуйааччытын кытта утумнаах дьарыктарын көмүскүүллэр. Сөбүлүүр идэтин талан, ханнык предметтэри БКЭ туттарарын чопчу быһаарынан, ситиһиилээхтик туттарар. Айыылартан айыллыбыт дьоҕурун олоххо тутта үөрүйэхтэнэн, сарсыҥҥы күҥҥэ, бэйэтигэр, тулалыыр эйгэҕэ эрэллээх киһи буолан тахсар. Ыччат бэйэтин олоххо булунар.

*Илгэлээх Ийэ тыл эйгэтэ.*

Дьиэ кэргэҥҥэ тыл култууратыгар болҕомто ууруллар. Төрөөбүт саҥа баайа, ууһа-урана оҕо тылга дьоҕурун уһугуннарыа, Тылга тапталы үөскэтиэ, Толкуйун тобулуо. Оҕону мөккүөр култууратыгар үөрэтиэххэ наада диэн Б.Ф.Неустроев–Мандар Уус тоһоҕолоон бэлиэтиир. Бу саҥарда үөрэтэргэ, майгытын–сигилитин чочуйарга сөптөөх ньыма. Мөккүөр култууратын баһылыыр уустук, ол эрээри оҕо билэр, быһаарсар эйгэтигэр бэйэтин санаатын сайа этэ үөрэнэрэ олоҕор биир саамай наадалаах сатабыл. Бастаан чугас дьонун кытта быһаарса үөрэнэрэ ордук. Омук тылларын, бастатан нуучча тылын хайа да киһи төрөөбүт төрүт тылыгар олоҕуран билэр.

**2 ЧААҺА**

**«Мин дьо5урум – олоххо тирэ5им» бырагырааманы**

**олоххо киллэрии хайысхалара, ньымалара**

 Үлэбит бу хайысхатыгар “Эркээйи эргиирэ” бырагыраама5а киирбит В.Е.Степанова, А.И.Аржакова иитэр-үөрэтэр үлэҕэ саҥалыы көрүүлэрин: тус бэйэни «Өй-санаа» уонна «Дьарык» эйгэтигэр сайыннарыы үлэлэрин туһанныбыт.

“Оскуола олоҕор күрүөнү тутуу-сайыннарыы үөрэх эйгэтин хайдах тэрийэртэн тутулуктаах дии саныыбыт. Аҥардас билии хайысхалаах эйгэ оҕо кутун-сүрүн өссө эбии кэбирэтиэн сөп, оттон «Ѳй-санаа» уонна «Дьарык» эйгэлээх үөрэх тус бэйэни сайыннарар сэһэннээх. Араас үөрэтэр түгэннэр оҕо тус бэйэтин үөрэтэр предмет оҥосторугар үѳрэх тэрилэ (средствота) эрэ буоланнар, «Ѳй-санаа» эйгэтин тэрийэллэр. Оҕо бөлөх (кылаас) куолаан өйүн-санаатын иһигэр киирэн, ону кытта алтыһан, бэйэтин өйүн-санаатын тутар, бэйэтин өйдөбүлүн кытта үлэлээн, тус бэйэтигэр туох эрэ өйдөбүлү-санааны иҥэринэн, күрүөтүн чөллүүр, бөҕөргөтөр, кэҥэтэр, сайыннарар кыахтанар. Оҕо бэйэтин үөрэтэр предмет оҥосторугар куолаан коллектив өйө-санаата – сүрүн сайыннарар күүс. Бу күүһү сөпкө туһаныы ирдэнэр. Онуоха учуутал «Ѳй-санаа» уонна «Дьарык» эйгэтин тэрийэр сатабыла, кыаҕа улахан оруоллаах.

 Бу ньыманы баһылаабыт учуутал уруогу буолбакка, «Ѳй-санаа» эйгэтин сөпкө аттарар, алтыһыыны таба тэрийэр, хас биирдии оҕо тутан ылбыт көрүүтүн сөпкө ырытан-ыраҥалаан, көрүү төрдүн-төбөтүн тутан ыларыгар оҕону сирдиир, кыаҕын үрдэтэр. Тус бэйэни сайыннарар дьарык эйгэтин, ѳй - санаа умсулҕанын, уһуйааччы (методолог) таһымнаах учуутал эрэ тэрийиэн сөп эбит диэн өйдөбүлбүт өссө күүһүрбүтэ. Ыытыллар дьарык тус оҕоҕо туһаайыылаах буоларын сөпкө өйдөөтөххө, оҕо 1 кылаастан ыла бэйэтин өйдөбүлүн тутан ылан, күннэтэ - сыллата бэйэтин күрүөтүн бөҕөргөтөр. Ону оскуолабыт ыытар кэтээн көрүү түмүктэриттэн көрөбүт. Холобура, маҥнайгы кылаастан ыла оҕо бэйэтин туһунан кини үөрэнээччи буоларын билэр (үөрэнээччи үөрэтиллээччиттэн уратылаах), ѳссѳ эбэн эттэххэ, үөрэнээччи эрэ буолбакка, хас биирдии түгэнтэн бэйэтин бэйэтэ үөрэтэр олохтон үөрэнэр үөрэнээччи буоларын өйдүүр.

Бэйэтин үѳрэтэр үѳрэнээччи буолан, «Мин –тус бэйэм» ѳйү-санааны тутуута – күрүөлэниитэ кылаастарынан бу курдук «тиһиллэн» тахсан кэлэр:

|  |  |
| --- | --- |
| «Ѳй-санаа» уонна «Дьарык» эйгэтигэр киирии таһыма | Бэйэтин үѳрэтэр ситиһиилээх үѳрэнээччи «хаачыстыбата» |
| Ис дьиҥи, ис чиҥи «тутуу» «суолун» үктэллэрэ, киэптэрэ | Эйгэҕэ «Мин – Тус бэйэм» сыһыан үѳскээһинэ | Үѳрэх эйгэтигэр оҕо/киһи быһыытынан сайдыыта |
| 1 кылаас. Бэйэ санаатын тутуу | *«Мин санаабар…»* | Тус бэйэтин дьарыгын сыаналаныан уонна сыаналыырга бэйэтэ кыттыһыан баҕарар | Оҕо бэйэтигэр уонна тулалыыр эйгэҕэ саҥа сыһыана үѳскүүр  |
| 2 кылаас. Бэйэ санаатын арааран ѳйдѳѳһүн | *«Мин санаабар, тоҕо диэтэххэ…»* | Бэйэтин сыаналыыр сатабылга дьулуһар | «Ситиһии» ѳйдѳбүлэ дьарыкка улахан суолтаны ылар |
| 3 кылаас. Бэйэ быһаарыылаах ѳйдѳбүлгэ тахсар | *«Мин сөбүлэһэбин (сѳбүлэспэппин), тоҕо диэтэххэ, маннык…»* | Дьарыгын бэйэтэ хайдах тэриммитэ ситиһиини кытта сибээстээҕин ѳйдүүр | Дьоҥҥо сыһыаҥҥа «өйдөөн-төйдөөн» көрүү баһылыыр |
| 4 кылаас. Бэйэ өйдөбүлүн арааран «тутуу» | *«Мин эйиигин кытта сѳбүлэспэппин, тоҕо диэтэххэ, маннык…»* | Бэйэтин дьарыга кини инникитин кытта сибээстээҕин ѳйдүүр | Бэйэни сыаналаныы бэйэни салайынарга тѳһүү таһымыгар тахсар |
| 5 кылаас. Бэйэ өйдөбүлүн ис хоһоонугар олоҕуруу | “Мин көрдөхпүнэ...” | Бэйэтин дьарыгын өбүгэтин дьарыгын кытта ситимнээн көрүүтэ «үөскүүр» | Олоҕу салҕааччы өйө-санаата үөскээн, үчүгэйгэ-сырдыкка тардыһыыта күүһүрэр |
| 6 кылаас. Бэйэ өйдөбүл сайдан иһэрин тутуһуута  | *“ ол иһин...”, “...оччоҕо...”* | Бэйэ дьарыгар эппиэтинэстээх буолуу өйө-санаата “уһуктар” | Тус бэйэни сайыннарар өй-санаа“кычыгылатар” |
| 7 кылаас. Бэйэ атын суолу ииһи көрдөөһүнэ | *“Тоҕо, туохтан?.. “Тоҕо, туохха нааданый? ”* | Ситиһиилээх буолар өй-санаа үөскүүр | Эйгэҕэ бэйэни көмүскэнэр харысхал санаа уһуктар |
| 8 кылаас. Бэйэ өйдөбүл төрүтүгэр тиийиитэ | *“Бу туһунан маннык этиллибит, оччоҕо...”* | Бэйэ дьоҕурун – айылҕа бэлэҕин – сайыннарыы утумнаах дьарыгы эрэйэрин өйдүүр | Олоххо бэйэ суолун-ииһин торумнаан көрүүтэ “саҕыллар” |
| 9 кылаас. Бэйэ өйдөбүлүгэр эргиллии. | *“Истэн олорон санаатахпына...”* | “Мин” уонна “атын мин”көлүөнэ ыччат олоҕун-дьаһаҕын анааран көрүүтэ олохсуйар | Эйгэҕэ тус бэйэ дьарыгын, олоҕун суолун быһаарыныы саҕаланар |
| 10 кылаас. Бэйэни бөҕөхтүк сананыы. | *“Толкуйдаан, анааран көрдөххө...”* | Талан ылбыт дьарыгар тус бэйэнии салайыы | Талан ылбыт дьарыгар ситиһиилээх буоларга дьулуһуу умсулҕана бэйэни салайар сүрүн күүс буола уһуктар. |
| 11 кылаас. Бэйэни салайар кыах күүһүрүүтэ. | *“Мин тус бэйэм толкуйдаан, санаан көрдөхпүнэ”* | Ситиһиилээх буоларга тус бэйэни салайыы, салайыныы | Олохтон үөрэнэр үөрэнээччи киэбин “тутуу” – ис көҥүллээх буолуу  |

«Күрүѳ-күрүѳлэнии» – биһиги саныахпытыгар, оҕо (киһи, омук) бэйэтин ис дьиҥинэн олоруута, «Мин – тус бэйэм» ѳйдѳбүлүн бэйэтэ киһи/омук быһыытынан хайдах ылынан олоҕун тэриниитэ. Ис дьиҥин тутан олоруута – күрүѳлэнии, о.э. күрүѳлэнии – олох олоруу ньымата: кини кэҥиир-кыарыыр, аһыллар-сабыллар аналлаах» диэн санааҕа сөбүлэһэн, о5ону «Cаха – Айыы киһитэ» буола улаатарыгар, оло5ун олохтоохтук тэринэригэр үлэлэһэргэ “тирэх күрүө” оҥордубут:

ТӨРӨППҮТ

СОЦПЕДАГОГ

КЫЛААС САЛАЙААЧЧЫТА

УҺУЙААЧЧЫ

УЧУУТАЛ

САХА – АЙЫЫ КИҺИТЭ

ОСКУОЛА

ИИТЭР-ҮӨРЭТЭР ҮЛЭҔЭ ДИРИЭКТЭРИ СОЛБУЙААЧЧЫ

ИИТЭР ҮЛЭҔЭ ДИРИЭКТЭРИ СОЛБУЙААЧЧЫ

**Төрөөбүт төрүт тыл эгэлгэтэ**

I. *Сахалыы ыраастык саҥарыы*

1. «Норуот тылынан уус-уран айымньыта»

*Сыала:* Төрөөбүт тыл сүмэтин иҥэрэн саха саҥатын сайыннарыы, сахалыы санааны, төрүт толкуйу олохсутуу.

*Соруктара:*

* Норуот тылынан уус-уран айымньыларын чиҥэтэн ааҕыы, олоҥхону, ырыаны-тойугу толорорго үөрэтии
* Сахалыы эйгэни үөскэтэн, өбүгэ сүрүн дьарыктарын үөрэтэн саха тылын байытыы
* Өс хоһооннору, сомоҕо домохтору чиҥэтэн үөрэтэн саҥарар саҥаҕа туттарга угуйуу
* Санааны сатаан толору этэр, сахалыы толкуйдуур, ырыҥалыыр дьоҕуру иҥэрии

*Үлэ хаамыыта:*

* Алын кылаас оҕолоругар олоҥхо тылын-өһүн, ырыатын-тойугун үөрэтии
* Ыллыыр дьоҕурдаах оҕолору сүүмэрдээн туойарга, чабырҕахха, норуот ырыаларын үөрэтии
* Саха тылын, литературатын уруоктарыгар 2-3 өс хоһоону, сомоҕо домо5у ырытыыны киллэрии
* Бэлиэ күннэргэ өйтөн суруйуу күрэхтэрин киллэрии
* Түмэли сөргүтүү, экспонаттары хомуйуу
1. Кылаас таһынан ааҕыы

*Сыала:* Cахалыы тылынан айымньылары ааҕыыны үйэтитии, сиһилии ырытар дьо5уру сайыннарыы

*Соруктара:*

- Айымньыны ааҕар, өйдүүр дьоҕуру сайыннарыы

- Оҕо сахалыы тылын саппааһын байытыы

- Айымньыны ырытан олох киһиэхэ биирдэ эрэ бэриллэрин, олох суолтатын өйдөтүү

- Олоххо бэлэмнээх киһини иитэн таһаарыы

V. Саха туттар тэриллэрэ, оһуора-мандара

*Сыала:* Саха омук сүрүн дьарыгар туттар малларын, оһуорун-мандарын үөрэтэн сахалыы тыл саппааһын байытыы.

*Соруктара:*

- Тимир уустарын туттар тээбириннэрин, тимири уһаарыы ньымаларын билиһиннэрии, үөрэтии

- Саха билиҥҥи уонна олорон ааспыт биллэр тимир уустарын ааттарын-суолларын билиһиннэрии

- Мас оҥоһуктары, булт тээбириннэрин, сүөһү иитиитигэр туттуллар малы-салы оҥорорго үөрэтии

- Кыыс оҕоҕо тирии таҥаһы, түүлээҕи тигэр өбүгэ араас ньыматын, оһуорун-мандарын билиһиннэрии

- Сиик арааһын, оҕуруонан тигиини сайыннарыы

- Туос оҥоһуктары, туоһу таҥастыыр ньымалары билиһиннэрии

IV. Итэҕэл – норуот эстибэт эрэлэ

*Сыала:* Айыы, иччи, сиэр-туом ааттарын, суолталарын үөрэтии.

*Соруктара:*

* Сахалыы ыйдар ааттарын, туомнарын билиини иҥэрии
* Айыылар, иччилэр ааттарын үөрэтии
* Тыл суолтатын өйдөтүү (алгыс, кырыыс, кэриэс тыл)

*Үлэ хаамыыта:*

- Сахалыы ый туомнара

- КНРС (Я) уруоктарыгар айыылар, иччилэр ааттарын үөрэтии, атын итэҕэллэри билиһиннэрии

- Алгыс тылларын үөрэтии

**ТҮМҮК**

Ханнык баҕарар оҕо туох эрэ уратылаах, туох эрэ анал төлкөлөөх төрүүр. Ол уратыта сүттэҕинэ, олоххо аналын кыайан булбакка, үйэтин тухары дьол диэни билбэккэ олоруон сөп. Оҕо инники дьылҕата, кини туох-ханнык киһи буолара, олоҕун суолун булуута төрөппүттэриттэн, учууталларыттан тутулуктаах. Оттон билигин, олох-дьаһах саҥалыы сайдар кэмигэр, үөрэхтээһин соруга, ис хоһооно уонна ону олоххо киллэрэр суола (усулуобуйата) төрдүттэн уларыйдаҕына эрэ*,* оҕо уйан уйулҕатын, айылҕаттан уратытын харыстаан сайыннарар, олоххо дьолун буларыгар көмөлөһөр суол аһыллыа этэ.

Саха – Айыы Киһитэ. Айыы киһитэ буолан «Айыы тыыннаах» оскуолаҕа оҕо саас сайдар түһүмэхтэринэн уһуйуллуу – уһуйуу үөрэҕин үс таһымын барыахтаах дии саныыбыт: “Оттомнонуу”, “Дьоһуннаныы” “Дьолуо – дьулуурдаах буолуу”, атыннык эттэххэ, “Олоххо умсулҕан” үөрэҕин ылар. Тус бэйэ бэйэни кытта дьарыгын тэрийэр уһуйааччы көмөтүнэн. Өссө чопчулаан эттэххэ, “Өй-санаа” уонна “Дьарык” эйгэтин тэрийэргэ идэтийбит тэрийээччи, уһуйааччы көмөтүнэн. Кини чопчу үлэлиир сыала-соруга (предмет деятельности): оҕо бэйэҕэ эргиллэн, олохтон үөрэнэр үөрэнээччи идэтин иҥэриниитэ. Учуутал идэлээх киһи ону кыайбат. Кини атын эйгэ, Билии эйгэтин үлэһитэ. Учуутал, иитээччи уһуйааччы таһымыгар тахсалларыгар бэйэлэрин тус дьулуһуулара, дьулуурдара ирдэнэр.

Бу өй-санаа норуоттан бэйэтиттэн тахсыбыт **баҕа санаа.** Билиҥҥи ыктарыылаах быыһык кэмҥэ – киһи/омук сыаната түһэ турар кэмигэр – бу этиллибит өй-санаа сөптөөх суолунан-ииһинэн олоххо киириэхтээх.

Өксөкүлээх Өлөксөй «Хас биирдии улууска **биһиги олохпут тыын көрдөбүлүгэр** эппиэттиир бырагыраамалаах саатар биир оскуола баар буоллар» диэн бэйэтин кэмигэр эппит тылларын олоххо киллэрии билиҥҥи уонна кэлэр үйэлэр сүрүн соруктарынан өйдүөххэ, ылыныахха сөп.

Саҥардыллыбыт Эркээйи бырагыраама ханнык баҕарар омук оҕотун, ыччатын сайыннаран симэлийбэккэ, сүппэккэ сайдар оҥкула буоллар...